Document ID: 32013R1266

PROVEDBENA UREDBA KOMISIJE (EU) br. 1266/2013
оd 5. prosinca 2013.
o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Holsteiner Tilsiter (ZOZP)]
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
budući da:
(1)
Uredbom (EU) br. 1151/2012 stavljena je izvan snage i zamijenjena Uredba Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2).
(2)
U skladu s člankom 6. stavkom 2. Uredbe (EZ) br. 510/2006, zahtjev Njemačke za upis naziva „Holsteiner Tilsiter” objavljen je u Službenom listu Europske unije (3).
(3)
Udruženja Dairy Australia Limited, Dairy Companies Association of New Zealand i Consortium for Common Food Names podnijela su prigovor na taj upis u registar u skladu s člankom 7. stavkom 3. točkom (b) Uredbe (EZ) br. 510/2006. Ti se prigovori smatraju dopuštenima u skladu s člankom 7. stavkom 3. te Uredbe.
(4)
Tim se prigovorima posebno naglasilo da bi se registracijom predmetnog naziva ugrozio opstanak naziva, trgovačke oznake ili proizvoda koji je već bio zakonito na tržištu najmanje pet godina prije datuma objave iz članka 6. stavka 2. te da je naziv predložen za registraciju generički.
(5)
Dopisom od 2. svibnja 2013. Komisija je pozvala zainteresirane strane da održe odgovarajuća savjetovanja.
(6)
Između Njemačke i stranaka koje su uložile prigovor postignut je sporazum u predviđenom roku od tri mjeseca, a Komisija je o njemu obaviještena 16. srpnja 2013.
(7)
Iz prethodno spomenutih savjetovanja proizlazi da je za stranke koje su uložile prigovor sporan samo status riječi „Tilsit” i „Tilsiter”, od kojih je druga sadržana u složenom nazivu „Holsteiner Tilsiter”. Međutim, zaštita koju je zatražio proizvođač odnosi se isključivo na prethodno spomenut složeni naziv u cjelini. U skladu s člankom 13. stavkom 1. posljednjim podstavkom Uredbe (EU) br. 1151/2012, nazivi „Tilsit” i „Tilsiter” mogu se i dalje koristiti na području Unije uz uvjet da su ispunjena načela i pravila koja se primjenjuju na temelju pravnog sustava Unije.
(8)
Naziv „Holsteiner Tilsiter” stoga treba upisati u registar zaštićenih oznaka izvornosti i zaštićenih oznaka zemljopisnog podrijetla,
DONIJELA JE OVU UREDBU:
Članak 1.
Naziv iz Priloga ovoj Uredbi upisuje se u registar.
Neovisno o prvom stavku, naziv „Tilsit” i „Tilsiter” mogu se i dalje koristiti na području Unije uz uvjet da su ispunjena načela i pravila koja se primjenjuju na temelju njezina pravnog sustava.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. prosinca 2013.

Labels: 3
18
17